雷公　真君曰∶血燥肺干,又生痈疽者,多不可救,恐无血以济之也。此等病多得之膏粱之人,纵情房帏,精血大耗,又忍精而战。精不化而变为脓血,乃阴毒,非阳毒也。如以治阳毒法治之,则死矣。我今特留奇方,名化痈汤。金银花五两,荆芥三钱,白芥子三钱,肉桂三分,当归三两,元参三两,水煎服。一剂而阴变阳矣,二剂而未溃者全消,已溃者生肉,三剂即愈,四剂收功,神效之极。倘疮口大溃大烂,已成坏症者,肯服吾方,亦断无性命之忧,坚守长服,断必收功。盖此方消毒而不散气,尚补而不尚攻,治阴毒之痈疽,实有鬼神莫测之妙。血崩之后,口舌燥裂,不能饮食者死。盖亡血自然　无血以生精,精涸则津亦涸,必然之势也。欲使口舌之干者重润,必须使精血之竭者重生。补精之方,六味丸最妙。然而六味丸,单补肾中之精,而不能上补口舌之津也。虽补肾于下,亦能通津于上,然终觉缓不济急。吾今定一奇方,上下兼补,名上下相资汤。熟地一两,山茱萸五钱,葳蕤五钱,人参三钱,元参三钱,沙参五钱,当归五钱,麦冬一两,北五味二钱,牛膝五钱,车前子一钱,水煎服。此方补肾为君,而佐之补肺之药,子母相资,上下兼润、精生而液亦生,血生而津亦生矣,安在已死之症,不可庆再生耶。燥症,舌干肿大,溺血,大便又便血不止,亦是死症,盖夏感暑热之毒,至秋而燥极,肺金清肃之令不行,大小便热极而齐便血也。论理见血宜治血矣,然而治血,血偏不止,反至燥添而不可救。吾不治血,专治燥,方用兼润丸,熟地一两,元参二两,麦冬二两,沙参二两,车前子五钱,地榆三钱,生地五钱,当归一两,白芍一两,水煎服。一剂轻,二剂血止,便有生机也。此方纯是补血妙品,惟用地榆以清火,车前子以利水,火清水利,不必治血,血自止也。干燥火炽,大肠阴尽,遂至粪如羊屎,名为肠结,不治之症也。然而阴尽即宜死,今不死而肠结,是阴犹未尽也。真阴一日不尽,则一日不死;一线不绝,则一线可生。吾有奇方,专补其阴,使阴生而火息,阴旺而肠宽也。方用生阴开结汤∶熟地二两,元参一两,当归一两、生地五钱,牛膝五钱,麦冬五钱,山茱萸五钱,山药三钱,肉苁蓉五钱、酒洗淡,水煎服。一连数剂,肠结可开,粪即不如羊屎矣,可望再生。然必须日日一剂,三月终,改用六味地黄汤,或不用汤,而用丸调理岁余,永无肠结之苦也。燥症干甚,小肠细小,不能出便,胀甚欲死者,亦不治之症也。而我欲治之者何?盖小肠之开合,小肠不得而司令,肾操其权也。倘徒治小肠,则小肠益虚,失其